”ජනාවාස හා දේශගුණික වෙනස්වීම්” යන තේමාව යටතේ මෙවරද ඔක්තෝබර් මස 03 වැනිදා ලෝක ජනාවාස දිනය සැමරීමට සියලු කටයුතු සූදානම් කර ඇතැයි ඉදිකිරීම් ඉංජිනේරු සේවා නිවාස හා පොදු පහසුකම් ඇමැති විමල් වීරවංශ මහතා පැවසීය.ඒ අනුව 2011 ලෝක ජනාවාස දින උත්සවය කොළඹ බණ්ඩාරනායක ජාත්‍යන්තර සම්මන්ත්‍රණ ශාලාවේදී පැවැත්වීමට නියමිත බව ද ඇමැතිවරයා සඳහන් කළේය.ලෝක ජනාවාස දිනය මෙවර සමරනු ලබන්නේ 26 වන වතාවටයි.ඒ නිමිත්තෙන් පසුගිය 27 දා සිට ඔක්තෝබර් 03 දා දක්වා ක්‍රියාත්මක වන වැඩසටහන් රැසක් පැවැත්වෙන බව ඇමැතිවරයා කීය.අඩු පහසුකම් සහිත ජනාවාසවල ජීවත්වන ජනතාව විධිමත් මහල් නිවාස පද්ධතියකට ගෙන ඔවුන්ගේ ජීවන තත්ත්වය උසස් කරලීම මෙම වැඩසටහන් තුළින් ද බලාපොරොත්තු වන බව ඇමැතිවරයා කීය.හෙතෙම මෙම අදහස් ප්‍රකාශ කළේ බත්තරමුල්ල සෙත්සිරිපාය ඉදිකිරීම් ඉංජිනේරු සේවා නිවාස හා පොදු පහසුකම් අමාත්‍යාංශයේ මාධ්‍ය හමුවකට එක්වෙමිනි.